Resultatet af folketingsvalget viser, at rød blok er på vej mod flertal. De grønlandske mandater bliver afgørende.

Rød blok er yderst tæt på flertal ved tirsdagens folketingsvalg. Efter alle stemmer er talt op, får Socialdemokratiet, SF, Enhedslisten, Radikale Venstre og Alternativet tilsammen 87 mandater. Hertil kommer et rødt mandat fra Færøerne. Det betyder, at rød blok vil nå grænsen på 90 mandater, hvis de to grønlandske mandater som ventet også bliver røde. Blå blok får 72 mandater plus et færøsk mandat, mens Moderaterne får 16 mandater. Dermed får Moderaterne og Lars Løkke Rasmussen ikke den afgørende rolle, som det ellers lignede i exitpolls og flere prognoser i løbet af aftenen. Mette Frederiksen ligner valgets vinder Bliver det et rødt flertal står den socialdemokratiske formand, Mette Frederiksen, med alle muligheder for at fortsætte som statsminister. Det er dog uvist, hvad Mette Frederiksen vil gøre. Hun er nemlig gået til valg på en regering ind over den politiske midte. Ender det med 90 røde mandater, kan hun vælge enten at afsøge muligheden for en bred regering eller at gå i en ren rød regering. Uanset hvad ligner S-formanden valgets vinder.